**МОНГОЛ УЛСЫН** **ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ 12 ДУГААР САРЫН 01-НИЙ ӨДӨР /ЛХАГВА ГАРАГ/-ИЙН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл:  | 1-2 |
| 2 | Хуралдааны дэлгэрэнгүй тэмдэглэл | 3-5 |
|  | **1.**“Монгол Улсын Үндсэн хуулийн 30 жилийн ойг тэмдэглэх тухай” Улсын Их Хурлын тогтоолын төсөл2.Байнгын хорооны тогтоолын төсөл /Намрын ээлжит чуулганы 12 дугаар сард хэлэлцэх асуудлын цаглавар батлах тухай/ | 3-5 |

***Монгол Улсын Их Хурлын 2021 оны намрын ээлжит чуулганы***

***Төрийн байгуулалтын байнгын хорооны 12 дугаар сарын 01-ний***

***өдөр /Лхагва гараг/-ийн хуралдааны товч тэмдэглэл***

Төрийн байгуулалтын байнгын хорооны дарга Ж.Мөнхбат ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 11 цаг 23 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй:**А.Адъяасүрэн, Ё.Баатарбилэг, С.Бямбацогт, Ж.Ганбаатар, Б.Пүрэвдорж, Л.Оюун-Эрдэнэ, Ц.Мөнх-Оргил, Ц.Мөнхцэцэг, Ж.Сүхбаатар.*

***Нэг.“Монгол Улсын Үндсэн хуулийн 30 жилийн ойг тэмдэглэх тухай” Улсын Их Хурлын тогтоолын төсөл***

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ц.Баянмөнх, Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох, Инновац, цахим бодлогын байнгын хороо хариуцсан референт Б.Золбоо нар байлцав.

Тогтоолын төслийн талаар Байнгын хорооны дарга Ж.Мөнхбат танилцуулав.

Тогтоолын төсөлтэй холбогдуулан Улсын Их Хурлын гишүүн Н.Энхболд үг хэлэв.

**Ж.Мөнхбат:** “Монгол Улсын Үндсэн хуулийн 30 жилийн ойг тэмдэглэх тухай” Улсын Их Хурлын тогтоолын төслийг дэмжиж, чуулганы нэгдсэн хуралдаанаар оруулж хэлэлцүүлэх нь зүйтэй гэсэнсаналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 3

Бүгд: 10

70.0 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Г.Ганболд Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 11 цаг 25 минутад хэлэлцэж дуусав.*

***Хоёр.Байнгын хорооны тогтоолын төсөл*** */Намрын ээлжит чуулганы 12 дугаар сард хэлэлцэх асуудлын цаглавар батлах тухай/*

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

Байнгын хорооны тогтоолын төслийг Байнгын хорооны дарга Ж.Мөнхбат танилцуулав.

Тогтоолын төсөлтэй холбогдуулан Улсын Их Хурлын гишүүдээс асуулт, санал гараагүй болно.

**Ж.Мөнхбат:** “Монгол Улсын Их Хурлын 2021 оны намрын ээлжит чуулганы 12 дугаар сард Төрийн байгуулалтын байнгын хорооны хэлэлцэх асуудлын цаглавар батлах тухай” Байнгын хорооны тогтоолын төслийг батлах санал хураалт явуулъя.

Зөвшөөрсөн: 7

Татгалзсан: 3

Бүгд: 10

70.0 хувийн саналаар тогтоол батлагдлаа.

Байнгын хорооны хуралдаанаар 2 асуудал хэлэлцэв.

 *Хуралдаан 15 минут үргэлжилж, 19 гишүүнээс 10 гишүүн хүрэлцэн ирж, 52.6 хувийн ирцтэйгээр 11 цаг 38 минутад өндөрлөв.*

**Тэмдэглэлтэй танилцсан:**

ТӨРИЙН БАЙГУУЛАЛТЫН

БАЙНГЫН ХОРООНЫ ДАРГА Ж.МӨНХБАТ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

 ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ 12 ДУГААР САРЫН 01-НИЙ ӨДӨР /ЛХАГВА ГАРАГ/-ИЙН ХУРАЛДААНЫ ТЭМДЭГЛЭЛ**

**Ж.Мөнхбат:** Байнгын хорооны эрхэм гишүүдийн энэ өдрийн амгаланг айлтгая. Байнгын хорооны гишүүдийн олонх нь хүрэлцэн ирж ирц бүрдсэн тул 2021 оны 12 дугаар сарын 1-ний өдрийн Төрийн байгуулалтын байнгын хорооны хуралдаан нээснийг мэдэгдье.

Байнгын хорооны хуралдаанаар өнөөдөр хэлэлцэх асуудлыг танилцуулъя.

Монгол Улсын Үндсэн хуулийн 30 жилийн ойг тэмдэг тэмдэглэх тухай Улсын Их Хурлын тогтоолын төсөл хэлэлцэнэ.

2.Нэг горимын санал гаргаж байна. Монгол Улсын Их Хурлын 2021 оны намрын ээлжит чуулганы 12 дугаар сард Төрийн байгуулалтын байнгын хорооны хэлэлцэх асуудлын цаглавар батлуулах тухай Байнгын хорооны тогтоолын төслийг хэлэлцэхээр горимын санал оруулж байна.

Хэлэлцэх асуудал дээр саналтай гишүүн байна уу? Алга байна.

Горимын санал гарсан учраас санал хураая.

Монгол Улсын Их Хурлын 2021 оны намрын ээлжит чуулганы 12 дугаар сард Төрийн байгуулалтын байнгын хорооны хэлэлцэх асуудлын цаглавар батлах тухай Байнгын хорооны тогтоолын төслийг хэлэлцье гэсэн горимын саналыг дэмжье гэсэн саналаар санал хураая.

Санал хураалт

10 гишүүнээс 7 гишүүн дэмжиж, 70 хувийн саналаар санал дэмжигдлээ.

Хэлэлцэх асуудалдаа оръё.

**Нэг.Монгол Улсын Үндсэн хуулийн гучин жилийн ойг тэмдэглэх тухай Улсын Их Хурлын тогтоолын төслийг хэлэлцэж эхэлье**.

Та бүхэндээ төслийн танилцуулгыг уншъя. Монгол Улсын Үндсэн хууль батлагдсаны 30 жилийн ойг тэмдэглэх тухай Улсын Их Хурлын тогтоолын төслийн танилцуулга, Монгол Улс ардчилсан шинэ Үндсэн хуулийг хуулийн төслийг иргэд, олон нийтийн оролцоог өргөн хүрээнд хангаж, ард нийтээр гурван сар гаруй хугацаанд хэлэлцүүлэн саналыг нь тусгаж, Улсын Бага Хурлын хэлэлцүүлгийг дамжин боловсруулж, Ардын Их Хурлын 430 депутат 76 хоног хэлэлцэн, Монгол Улсын дөрөв дэх Үндсэн хуулийг 1992 оны 1 дүгээр сарын 13-ны өдөр баталсан нь манай улсын түүхэн үйл явдлын нэг юм.

Бүгд Найрамдах Монгол Ард Улсын Ардын Их Хурал Монгол Улсын Үндсэн хуулийн өдрийн тухай хууль баталж, Монгол Улсын Үндсэн хуулийн өдрийг жил бүрийн 1 дүгээр сарын 13-ны өдөр тэмдэглэж байхаар тогтоосон. Монгол Улсын Их Хурлаас 2003 онд баталсан Нийтээр тэмдэглэх баярын болон тэмдэглэлт өдрүүдийн тухай хуулийн 5 дугаар зүйлийн 5.1.1 дэх заалтад Монгол Улсын Үндсэн хуулийн өдрийг 1 дүгээр сарын 13-ны өдөр Монгол Улсын хэмжээнд нийтээр тэмдэглэхээр заасан. Монгол Улсын Үндсэн хуулийн 5, 10 жилийн ойг Улсын Их Хурлын тогтоолоор, 25 жилийн ойг Монгол Улсын Ерөнхийлөгчийн зарлигаар тус тус тэмдэглэсэн.

Үндсэн хууль батлагдсаны 30 жилийн ой 2022 оны 1 дүгээр сарын 13-ны өдөр тохиож байна. Төрийн ёслолын журам батлах тухай Монгол Улсын Ерөнхийлөгчийн 2015 оны 119 дүгээр зарлигт тэгш ой тохиосон жил Монгол Улсын Үндсэн хуулийн өдрийг тусгай хөтөлбөрөөр тэмдэглэхээр заасан.

Монгол Улс 1924 онд анхдугаар Үндсэн хуулиа батлан хэрэгжүүлснээс хойш нийгмийн амьдралын шаардлагаар 1940, 1960 онуудад Үндсэн хуулиа шинээр батлан Үндсэн хуульт ёсны уламжлалыг хадгалж ирсэн билээ. Улмаар улс оронд өрнөсөн ардчилал, өөрчлөлт шинэчлэлийн үзэл санааг Монголын төрт ёс, хууль цааз, улс төр, нийгмийн сэтгэлгээний онцлогтой хослуулсан. Шинэ Үндсэн хуулийг 1992 онд баталсан. Монгол Улсын ардчилсан шинэ Үндсэн хууль нь өнгөрсөн хугацаанд нийгмийн амьдралд түүхэн үүргээ гүйцэтгэж ирсэн бөгөөд 2000 онд нэмэлт, өөрчлөлт оруулж орж байсан бол 2019 онд ард нийтийн хэлэлцүүлгийн Үндсэн дээр томоохон нэмэлт, өөрчлөлт оруулсан билээ.

Ардчилсан шинэ Үндсэн хуулийн үзэл баримтлал, зохицуулалт, түүнд 2019 онд оруулсан нэмэлт, өөрчлөлтийн ач холбогдлыг нийтээрээ мэдэж, цахим мөрдөж байх нь чухал ач холбогдолтой байна. Иймд ойг тохиолдуулан Үндсэн хуулийг эрхэмлэн дээдлэх, сурталчлан таниулах зорилгоор шинээр оюуны бүтээл туурвих, эрдэм шинжилгээний хурал, ёслол хүндэтгэлийн арга хэмжээг зохион байгуулж, Үндсэн хуулийн нийгэмд гүйцэтгэсэн үүрэг, ололт амжилтыг бататган бэхжүүлэх нь зүйтэй гэж үзэж, ардчилсан Үндсэн хууль тогтоогчдын холбооноос 2021 оны оны 11 дүгээр сарын 3-ны өдөр Монгол Улсын Үндсэн хуулийн цэцээс 2021 оны оны 11 дүгээр сард тус тус Улсын Их Хуралд ирүүлсэн хүсэлтийг үндэслэн Монгол Улсын Үндсэн хууль батлагдсаны 30 жилийн ойг тэмдэглэх тухай Улсын Их Хурлын тогтоолын төслийг боловсруулж та бүхэнд тараасан болно.

Байнгын хорооны эрхэм гишүүд ээ,

Монгол Улсын Үндсэн хууль батлагдсаны 30 жилийн ойг тэмдэглэх тухай Улсын Их Хурлын тогтоолын төслийг хэлэлцэн шийдвэрлэж өгнө үү.

Ингээд Улсын Их Хурлын тогтоолын төслийг та бүхэнд танилцуулъя.

Монгол Улсын Их Хурлын тогтоол. Монгол Улсын Үндсэн хууль батлагдсаны гучин жилийн ойг тэмдэглэх тухай

Монгол Улсын Их Хурлын тухай хуулийн 5 дугаар зүйлийн 5.1 дэх хэсэг, Нийтээр тэмдэглэх баярын болон тэмдэглэлт өдрүүдийн тухай хуулийн 5 дугаар зүйлийн 5.1.1 дэх заалт, 6 дугаар зүйлийн 6.1 дэх хэсгийг тус тус үндэслэн Монгол Улсын Их Хурлаас ТОГТООХ нь:

1.Монгол Улсын Үндсэн хууль батлагдсаны 30 жилийн ойг тэмдэглэн өнгөрүүлэх хүрээнд дараах арга хэмжээг зохион байгуулсугай.

 1.Үндсэн хуулийг эрхэмлэн дээдлэх, сурталчлан таниулах зорилгоор шинээр оюуны бүтээл туурвих, эрдэм шинжилгээний хурал, ёслол хүндэтгэлийн болон шаардлагатай бусад арга хэмжээг зохион байгуулах;

 2.Үндсэн хуулийг боловсруулах, хэлэлцэн батлах ажилд оролцсон ажлын хэсэг зохион байгуулах комисс, ардын их хурлын депутат, улсын бага хурлын гишүүд болон эрдэмтэн судлаачид, холбогдох улс, хүмүүс хүндэтгэл үзүүлэх;

 3.Үндсэн хууль тогтоогчдын үйл хэргийг хүүхэд, залуучуудад сурталчлан таниулах, дурсгалыг мөнхөлж, мөнхжүүлэх арга хэмжээг төлөвлөн хэрэгжүүлэх.

2.Ойг тэмдэглэн өнгөрүүлэхэд бүх талын дэмжлэг үзүүлж, холбогдох гарах зарга, зардлыг шийдвэрлэхийг Монгол Улсын Засгийн газар /Л.Оюун-Эрдэнэ/-т даалгасугай.

3.Арга хэмжээг зохион байгуулахдаа коронавируст цар тахлын онцгой нөхцөл байдалтай холбогдуулан эрх бүхий байгууллагаас баталсан шийдвэр, зөвлөмжийг сахин биелүүлж хэрэгжүүлэхийг холбогдох иргэд, байгууллага болон бүх шатны Засаг дарга, аймаг, нийслэлийн иргэдийн Төлөөлөгчдийн Хуралд чиглэл болгосугай.

4.Энэ тогтоолыг баталсан өдрөөс нь эхлэн дагаж мөрдсүгүй гэсэн тогтоолын төсөл байна.

Ингээд тогтоолын төсөлтэй холбогдуулан асуух асуулттай гишүүд байна уу? Алга байна. Үг хэлж санал гаргах гишүүн байна уу? Энхболд гишүүнээр тасаллаа. Энхболд гишүүн.

**Н.Энхболд:** Тогтоолын төслийг зарчмын хувьд дэмжиж байна. Урьд нь энэ Үндсэн хууль батлагдсаны том ойнуудаар иймэрхүү арга хэмжээнүүд зохион байгуулж байсан. Энэ зүгээр нэг ой тэмдэглээд өнгөрүүлэх тухай асуудал биш, Үндсэн хуулиа сурталчлах, ойлгуулах, соён гэгээрүүлэх чиглэлийн ажлуудыг хийхэд чухал ач холбогдолтой арга хэмжээ болдог гэдэг утгаар нь дэмжиж байгаа юм аа. Тэгээд тогтоолын төсөл дээр ийм санал байна, дарга аа.

Хэрэв би андуураагүй бол энэ ой тэмдэглэх ажлыг Их Хурлаас зохион байгуулж байсан санаад байх юм, дандаа. Тэгээд энэ дээр зөвхөн ингээд Ерөнхий сайдад даалгаад орхичихоор өрөөсгөл байна. Тэгээд нэг заалт нэмэх нь гол төлөв Их Хурлын дэд дарга нар хариуцаад ажлын төлөвлөгөө гаргаад, тэрнийхээ дагуу явдаг. Тэрийгээ энэ тогтоол дээрээ тусгасан нь нэгдүгээрт зөв юм болов уу гэж бодож байна.

Хоёрт, энэ 2 дугаар заалт, 3 дугаар заалт хоёрыг нэгтгээд, нэг ийм байдлаар томьёолчихвол яасан юм бэ гэж би бодож байна. Бичиж авч байгаад миний зарчмын зөрүүтэй санал гэж бодоод санал хураалгадахвал. 3 дугаар заалт гэж ерөөсөө байхгүй болгоод, 2 дугаар заалт нь Үндсэн хуулийг боловсруулж, хэлэлцэн баталсан Ардын Их Хурлын депутат, Улсын Бага Хурлын гишүүд, уг ажилд оролцсон ажлын хэсэг, зохион байгуулах комисс, эрдэмтэд судлаачдад хүндэтгэл үзүүлэх, тэдний үйл хэргийг сурталчлах гээд л орхичихвол бүгд багтчих юм шиг байна.

Холбогдох хүмүүст гэж юм хэрэггүй ээ, энэ их ойлгомжгүй болно. Үндсэндээ депутатууд гишүүд, тэгээд тэр үед ажиллаж байсан ажлын хэсэг, комисс, гол улсууд нь эрдэмтэн, судлаачид бүгд орчихсон байгаа. Холбогдох хүмүүс энэ тэр гэсэн илүү дутуу үг хэрэг байхгүй гэж бодож байна. Тэгээд зүгээр яах вэ, гишүүд дэмжвэл одоо нэгэнт Их Хурлын даргын захирамж гаргаад тийм ажлын хэсэг гарчихсан юм байлгүй дээ. Тэгвэл тэр нь тэрүүгээрээ явна биз. Тэгээд гурван заалттай.

1,2, 1.3 хоёрыг нэгтгээд, 1.3-ыг нь бүр хасаад, тэгээд сая миний томьёолсноор хийчихвэл болж байна уу гэж санал болгож байна. Энийг нэгдүгээрт, баталсан депутатууд гишүүд, хоёрдугаарт, энэ ажилд оролцсон ажлын хэсэг, зохион байгуулах комис эрдэмтэд, судлаачдад хүндэтгэл үзүүлэх, тэдний үйл хэргийг сурталчлах. Тэгээд л болчих. Тэр дурсгалыг мөнхжүүлэх энэ тэр бол тэртээ тэргүй тэрийг хүүхэд, залуучуудад таниулах гэдэг нь дээрээ орчихсон байж байгаа. Сурталчлан таниулах зорилгоор хүүхэд, хөгшингүй л тэрэнд оролцож таарах байх. Ингээд өөрчлөөд оруулбал болж байна уу?

**Ж.Мөнхбат:** Энхболд даргын гаргасан хоёр санал байгаа. Нэгдүгээрх нь бол Улсын Их Хурлын дарга Занданшатар даргын захирамжаар ажлын хэсэг, Улсын Их Хурлын дэд дарга Аюурсайхан ахалсан ажлын хэсэг гараад Их Хурал дээр ажиллаж байгаа. Дэд ажлын хэсгүүд гарчихсан ингээд явж байгаа.

Хоёрдугаарт, энэ бол Энхболд гишүүний гаргасан зарчмын зөрүүтэй санал биш. Байнгын хорооноос тогтоолын төсөл оруулж байгаа учраас саяын 2, 3-ыг нэгтгээд манайхан тэр холбогдох хүмүүс гэдгийг, хөгжүүлэх гэдэг юмыг нь хасаад, сурталчлах гэдгээр оруулаад, саяын Энхболд даргын гаргасан саналаар редакцын засвар хийгээд ингээд тогтоолын төслөө батлаад оруулъя гэж бодож байна.

Ингээд Энхболд даргын саналыг хүлээгээд авлаа. Редакцын засвар хийхээр боллоо. Гишүүд асуулт хариулж, санал хэлж дууслаа.

Санал хураалт явуулна. Монгол Улсын Үндсэн хууль батлагдсаны 30 жилийн ойг тэмдэглэх тухай Улсын Их Хурлын тогтоолын төслийг дэмжье гэсэн саналын томьёоллоор санал хураалт явуулна.

Санал хураалт гишүүд ээ,

7 гишүүн дэмжиж 70 хувийн саналаар санал дэмжигдлээ.

Тогтоолын төслийг хэлэлцсэн талаар Байнгын хорооноос гарах санал, дүгнэлтийг Улсын Их Хурлын хурлын нэгдсэн хуралдаанд Улсын Их Хурлын гишүүн Ганболд танилцуулна. Монгол Улсын Их Хурал Монгол Улсын Үндсэн хуулийн 30 жилийн ойг тэмдэглэх тухай Улсын Их Хурлын тогтоолын төслийг хэлэлцэж дууслаа.

Дараагийн хэлэлцэх асуудалдаа оръё. Хоёр дахь хэлэлцэх асуудал.

**Хоёр.Монгол Улсын Их Хурлын 2021 оны намрын ээлжит чуулганы 12 дугаар сард Төрийн байгуулалтын байнгын хорооны хэлэлцэх асуудлын цаглавар**

Монгол Улсын Их Хурлын 2021 оны намрын ээлжит чуулганы 12 дугаар сард Төрийн байгуулалтын байнгын хорооны хэлэлцэх асуудлын цаглаварыг та бүхэнд танилцуулж байна.

12 дугаар сарын 2-ны Пүрэв гарагт Төрийн байгуулалтын байнгын хороо хуралдаж, Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийн төсөл, Ерөнхийлөгчийн хоригтой. Өнгөрсөн 1 сард хориг тавьсан. Энэ асуудлыг Пүрэв гариг гариг буюу маргааш үдээс хойш хуралдана.

Монгол Улсын Их Хурлын хяналт шалгалтын тухай хуулийн төсөл болон хамт өргөн мэдүүлсэн хуулийн төслийн эцсийн хэлэлцүүлэг, эцэслэн батлах, мөн үүнтэй холбогдуулан Улсын Их Хурлын дэгийн хууль болон Монгол Улсын Их Хурлаас нэр дэвшигчийн сонсгол зохион байгуулах журам батлах тухай Улсын Их Хурлын тогтоолын төслүүд 2021 оны 12 сарын 13-наас 17-ны хооронд энэ долоо хоногт хэлэлцэгдэх нь. Ийм хуваарь орж ирж байна. Тэгээд тэрний дараагийн долоо хоног болон түүний дараагийн долоо хоног дээр бол бусад орж ирэх асуудлуудаа хэлэлцээд явъя гэсэн ийм цаглавар оруулж ирж байна.

Хэлэлцэж байгаа асуудал дээр санал асуулттай гишүүн байна уу. Алга байна. Саналтай гишүүн байна уу? Алга байна.

Цаглаварыг баталъя гэсэн томьёоллоор санал хураалт явуулъя.

Санал хураалт

10 гишүүнээс 7 гишүүн дэмжиж, 70 хувийн саналаар санал дэмжигдлээ.

Монгол Улсын засаг захиргаа, нутаг дэвсгэрийн нэгж, түүний удирдлагын тухай хууль, шинэчилсэн найруулгыг хэрэгжүүлэх бэлтгэл ажлыг хангах зарим арга хэмжээний тухай Улсын Их Хурлын тогтоол 2020 оны 12 сарын 17-ны өдөр гарсан. Үүгээр бол 2022 оны 1 сарын 1-нээс мөрдөж эхлэх энэ хуулиар 42.2 дээр энэ хуулийн 42.1-д заасны дагуу эгүүлэн татах журмыг Улсын Их Хурал батална гэж ингэж заасан байгаа. Үүнтэй холбогдуулаад иргэдийн Хурлын Төлөөлөгчдийн тэргүүлэгчид гэж байхгүй болж байгаа. 2019 оны нэмэлт өөрчлөлтөөр иргэдийн Төлөөлөгчдийн Хурлын зөвлөл гэж байгаа. 51.3 дээр иргэдийн Төлөөлөгчдийн Хурлын зөвлөлийн ажиллах журмыг Улсын Их Хурал батална гэж заасан байгаа. Энэ бүхнийг Засгийн газарт даалгасан. Оруулж ирэх ёстой, өнөөдрийн байдлаар оруулж ирээгүй байгаа. Тийм учраас Байнгын хорооны хурал дээр албан ёсоор энийг Засгийн газар нэгдүгээрт яаралтай оруулж ирэх хэрэгтэй. Одоо энэ 2022 оны 1 сарын 1-нээс мөрдөх гэж байна.

Хоёрдугаарт, Байнгын хорооноос Засгийн газарт Хэрэг эрхлэх газарт албан тоот явуул энийгээ яаралтай оруулж ирье гэж. Энийг Байнгын хорооны хуралдааны протокол дээр бас тэмдэглэж үлдээж байгаа юм. Яаралтай дэгээр хэлэлцүүлнэ, цаг тулсан ийм хариуцлагатай учраас.

Ингээд Монгол Улсын Их Хурлын 2021 оны намрын ээлжит чуулганы 12 дугаар сард Төрийн байгуулалтын байнгын хорооны хэлэлцэх асуудлын цаглавар батлах асуудлыг хэлэлцэж дууслаа.

Маргааш үдээс хойш тухайн үед нь даргын зөвлөл дээр бид нар ярьж байгаад тэгээд Байнгын хорооны хуралдаан зарлах нь байна шүү. Засгийн газарт даалгасан Улсын Их Хурлын тогтоолоор даалгасан байгаа.

Хэлэлцэх асуудал дууссан учраас Төрийн байгуулалтын байнгын хорооны өнөөдрийн хуралдаан дууслаа.

Байнгын хорооны гишүүддээ баярлалаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ                                                                   Б.БАТГЭРЭЛ